Christi Panagio se voete deel van 'n kunswerk | SARIE
Christi Panagio se voete deel van 'n kunswerk	deur admin
Vir Christi was die voete-afnemery "'n bietjie weird, maar 'n reuse-voorreg"."'n Mens wil half vir jou tone sê om mooi te smile, maar hulle wil niks hoor nie," lag sy."My voete het onlangs duisende jare terug na antieke tye gestap by die Akropolis in Athene toe ek en Nico [haar TV-aanbieder-man] ons tweede wittebrood in Griekeland gaan hou het."
Haar voete was ook vanjaar die eerste keer in die Kaapse township Khayelitsha toe sy hul huishulp gaan help het om 'n nuwe "sjiek shack" op te rig. Christi spot met haar nommer 8-voete.
"Toe ek as model in Duitsland gewerk het, was ek nog nie getroud nie en my modelkaart met al my besonderhede op het Christi B gesê. B staan vir my nooiensvan, Botha. Die Duitsers het my alewig in 'n grootte 6 of 7 skoen gedruk en dan kommentaar gelewer dat my voete te groot is! En só het ek bekend geword as Christi Bigfoot!"
Haar voete is gedurig "pootuit" nadat sy hulle 'n dag lank geforseer het om rond te loop in winkels op soek na die een ding waarvan hulle nié hou nie: skoene."Want," sê sy, "my voete en tone is op hul heel gelukkigste wanneer hulle in see en sand rondwikkel."
Sy is 'n "150%-kaalvoetmeisie" en dra 99% van die tyd plakkies, sandale of tekkies. Nico lag vir haar, want selfs in die winter probeer sy met plakkies wegkom.
Dus: Goedversorgde voete is vir haar baie belangrik.
"Ek skuur my voete minstens twee keer per week goed, en gee myself een keer per week 'n pedikuur." Christi wil in die toekoms nog diep spore in Suid-Afrikaanse kinderharte trap."Ons kinders is ons toekoms en my hart breek as ek sien hoe party mense kinders se lewe kan verwoes."